Okresná prokuratúra Senica 
Janka Kráľa 735, 905 45 Senica 	

Sp. zn. : Pv 639/11/2205	Senica, 31.1.2012
EEČ : 2-19-6-2012

U Z N E S E N I E

Trestná vec:	obvinený XXXXX 
Prečin:	poškodzovanie cudzej veci podľa § 245 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Senica
Rozhodnutie:
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
dňa 19.09.2011 asi o 10.00 h v Senici na ulici Hviezdoslavovej v podchode v blízkosti Centrál pasáže poškodil čelné sklo na osobnom motorovom vozidle zn. XXXXX, striebornej metalízy, ktoré bolo odstavené tým spôsobom, že dlaňou ruky zovretou v päsť udrel po čelnom skle, čím majiteľovi XXXXX, nar. XXXXX, bytom XXXXX, XXXXX spôsobil škodu vo výške 370,- €,
Právna veta:
lebo obvinený nebol v čase činu pre nepríčetnosť trestne zodpovedný
Odôvodnenie:
Poverený príslušník Obvodného oddelenia PZ XXXXX uznesením zo dňa 19.09.2011 pod ČVS:ORP-525/SE-SE-2011 podľa § 206 ods. 1 Tr. por. stíha ako obvineného XXXXX pre prečin poškodzovania cudzej veci podľa § 245 ods. 1 Tr. zák. na vyššie uvedenom skutkovom základe. 

Dňa 27.01.2012 predložil poverený príslušník Obvodného oddelenia PZ XXXXX vyšetrovací spis s návrhom na zastavenie trestného stíhania.   

	Preskúmaním vyšetrovacieho spisu som zistila, že návrh povereného príslušníka PZ je potrebné považovať za odôvodnený. 

	Výsluchom obvineného XXXXX bolo zistené, že dňa 19.09.2011 asi o 10.00 h odišiel z ubytovne Ross v Senici na druhú stranu ulice k podchodu v blízkosti Centrál pasáže. Od zlosti úmyselne dlaňou ruky zovretou v päsť udrel po čelnom skle odstaveného osobného motorového vozidla zn. Peugeot, ktoré sa následne rozbilo. Po tomto ďalej pokračoval v smere na Robotnícku ulicu, kde ho po chvíli zastavila hliadka Mestskej polície XXXXX, ktorá ho predviedla na Obvodné oddelenie PZ XXXXX. 

	Svedok a poškodený XXXXX XXXXX vypovedal, že pracuje vo svojom obchode s odevmi na Hviezdoslavovej ulici v Senici. Do práce prišiel na svojom osobnom motorovom vozidle zn. Peugeot 307 striebornej farby, ktoré zaparkoval na ľavej strane podchodu, zadnou časťou vozidla smerujúcou do Hviezdoslavovej ulice. Asi o 10.30 h prišli za ním do obchodu príslušníci Mestskej polície XXXXX a oznámili mu, že na jeho vozidle je poškodené čelné sklo a tiež mu oznámili, že osobu, ktorá mala toto čelné sklo poškodiť, predviedli na Obvodné oddelenie PZ XXXXX. Uvedeným konaním mu bola spôsobená škoda vo výške asi 370,- €.

	Do vyšetrovacieho spisu bol vypracovaný na obv. XXXXX znalecký posudok z odboru zdravotníctvo a farmácia, odvetvie psychiatria znalcami XXXXX a XXXXX, z ktorého vyplynulo, že obv. XXXXX v čase spáchania skutku trpel duševnou chorobou, a to paranoidnou schizofréniou, ktorá ovplyvnila jeho rozpoznávacie aj ovládacie schopnosti v tom zmysle, že obvinený nebol vôbec schopný rozpoznať nebezpečnosť svojho konania pre spoločnosť a taktiež nebol vôbec schopný ovládať svoje konanie. U obvineného znalci doporučujú uloženie ochranného psychiatrického liečenia ambulantnou formou vzhľadom k tomu, že obvinený sa v súčasnej dobe podrobuje ústavnej psychiatrickej liečbe od 22.09.2011 a pokračuje v nej aj v čase znaleckého vyšetrovania dňa 26.11.2011. 

	Prokurátor v zmysle § 215 ods. 1 písm. e/ Tr. por. zastaví trestné stíhanie, ak obvinený nebol v čase činu pre nepríčetnosť trestne zodpovedný. Zastaviť trestné stíhanie z tohto dôvodu možno až vtedy, keď sa zistí, že stíhaný skutok sa stal, napĺňa znaky určitého trestného činu a spáchal ho obvinený, ktorý nebol v čase činu pre nepríčetnosť trestne zodpovedný. Nepríčetnosť tu musí byť v čase spáchania činu. 

S prihliadnutím na obsah vyšetrovacieho spisu, predovšetkým výpoveď obv. XXXXX, svedka a poškodeného XXXXX XXXXX,  ďalších svedeckých výpovedí a listinných dôkazov bolo preukázané, že skutok, pre ktorý bolo obv. XXXXX vznesené obvinenie sa stal a tento napĺňa skutkovú podstatu prečinu poškodzovania cudzej veci podľa § 245 ods. 1 Tr. zák.  

 Vzhľadom k záverom znaleckého posudku znalcov z odboru zdravotníctvo a farmácia, odvetvie psychiatria, v zmysle ktorých obv. XXXXX nebol schopný rozpoznať nebezpečnosť svojho konania pre spoločnosť a taktiež nebol schopný ovládať svoje konanie, nakoľko trpel v čase inkriminovaného skutku duševnou chorobou, a to paranoidnou schizofréniou, bolo potrebné rozhodnúť v zmysle § 215 ods. 1 písm. e/ Tr. por. a trestné stíhanie zastaviť. 

Poučenie:
Proti tomuto uzneseniu je prípustná sťažnosť do 3 dní odo dňa jeho doručenia cestou tunajšej prokuratúry ku Krajskú prokuratúru v Trnave. Sťažnosť má odkladný účinok.

JUDr. Iveta Vyskočová
prokurátorka